钦定古今图书集成/明伦汇编/官常典/第007卷 > 汤沐公馀日录 > 《遗上党太守田邑书》后汉·冯衍
## 钦定古今图书集成/明伦汇编/官常典/第007卷 > 汤沐公馀日录 > 《遗上党太守田邑书》后汉·冯衍

“盖闻晋文出奔而子犯宣其忠，赵武逢难而程婴明
其贤，二子之义当矣。今三王背叛，赤眉危国，天下螘
动，社稷颠陨，是忠臣立功之日，志士驰马之秋也。伯
玉擢选剖符，专宰大郡。夫上党之地，有四塞之固，东
带三关，西为国蔽，柰何举之以资强敌？开天下之胸，
假仇雠之刃，岂不哀哉！”衍闻之，“委质为臣，无有二心”，
挈瓶之智，守不假器。是以晏婴临盟，拟以曲戟，不易
其辞；谢息守郕，胁以晋鲁，不丧其邑。由是言之，内无
钩颈之祸，外无桃莱之利，而被畔人之声，蒙降城之
耻，窃为左右羞之。且邾庶其窃邑畔君，以要大利，曰
贱而必书；莒牟夷以土地求食，而名不灭。是以大丈
夫动则思礼，行则思义，未有背此而“身名能全者也。”
为伯玉深计，莫若与鲍尚书同情戮力，显忠贞之节，
立超世之功。如以尊亲系累之故，能捐位投命，归之
尚书，大义既全，敌人纾怨，上不损剖符之责，下足救
老幼之命，伸眉高谈，无愧天下。若乃贪上党之权，惜
全邦之实，吾恐伯玉必怀周、赵之忧，上党复有前年
之祸。昔晏平仲纳延陵之诲，终免栾高之难；孙林父
违穆子之戒，故陷终身之恶。以为伯玉闻此至言，必
若刺心，自非婴城而坚守，则策马而不顾也。圣人转
祸而为福，智士因败以成胜。愿自强于时，无与俗同。